·procesul complex și greoi de colectare de către organizatorii inițiativelor a declarațiilor de susținere, astfel cum reiese din rata scăzută a inițiativelor reușite (adică acelea care obțin numărul necesar de semnatari în termenul de un an al perioadei de colectare); de exemplu, lipsa de flexibilitate din calendarul ICE; cerințele diferite de la un stat membru la altul în ceea ce privește datele solicitate semnatarilor; procesul complex de colectare a declarațiilor de susținere online;

În urma acestui raport a fost efectuată o reexaminare a instrumentului ICE pentru a colecta opinii cu privire la modalitățile de îmbunătățire a punerii sale în aplicare. Astfel au avut loc consultări cu principalele părți interesate și cu principalii interlocutori, inclusiv cu instituțiile și cu organele consultative ale UE, cu statele membre, cu organizațiile societății civile și cu organizatorii ICE, și au fost primite contribuții din partea acestora. „Zilele ICE”, organizate în fiecare an începând din 2012 de Comitetul Economic și Social European și de câțiva parteneri din societatea civilă, au constituit un forum de discuții și contribuții. Alte instituții și organe ale UE, precum și diverse părți interesate au efectuat, de asemenea, propriile estimări și evaluări ale instrumentului. În special, la 28 octombrie 2015, Parlamentul European a emis o rezoluție, prin care s-a solicitat o revizuire a regulamentului.

Ciclul de viață al unei inițiative cetățenești se bazează pe normele și procedurile stabilite în regulament. O inițiativă trebuie lansată de un comitet al cetățenilor și este apoi înregistrată de Comisie, numai în cazul îndeplinirii condițiilor de admisibilitate, în special a faptului că inițiativa nu se află vădit în afara sferei de competență a Comisiei. După înregistrare poate începe colectarea declarațiilor de susținere. În cazul în care în urma verificării declarațiilor de susținere de către autoritățile competente ale statelor membre se confirmă faptul că a fost atins numărul minim de semnatari, organizatorii prezintă inițiativa Comisiei, care dispune de un termen de trei luni pentru a răspunde. Această fază include și o reuniune cu Comisia și o audiere publică organizată la Parlamentul European.

De la raportul anterior din martie 2015 privind aplicarea ICE, Comisia a primit 17 cereri de înregistrare a inițiativelor cetățenești propuse, dintre care 15 au fost acceptate și 2 respinse. În plus, două inițiative a căror înregistrare a fost inițial respinsă în perioada de trei ani anterioară au fost înregistrate de către Comisie în urma deciziilor Curții (a se vedea mai jos).

Tabelul de mai jos oferă o imagine de ansamblu asupra numărului total de propuneri de inițiative cetățenești înregistrate și de cereri de înregistrare respinse de la data aplicării regulamentului în aprilie 2012.

04/2012-03/2015 04/2015-03/2018 Total din 04/2012 Total inițiative înregistrate 31 17 48 Numărul total de cereri de înregistrare respinse 20 2 22

Punerea în aplicare a procedurii ICE

Comitetul cetățenilor

O condiție prealabilă pentru lansarea unei inițiative cetățenești este crearea unui comitet al cetățenilor compus din cel puțin șapte cetățeni ai UE care locuiesc în șapte state membre diferite și care trebuie să fi împlinit vârsta ce le conferă dreptul de vot în alegerile pentru Parlamentul European. Deși nu există nicio limită în ceea ce privește numărul de cetățeni din cadrul unui comitet, numai acești șapte membri sunt înregistrați oficial de către Comisie.

Statistici privind membrii comitetelor cetățenilor pentru inițiativele înregistrate începând din aprilie 2015:

-Reședința și cetățenia membrilor comitetelor

-Vârsta membrilor comitetelor (în momentul înregistrării)

Înregistrarea inițiativelor

Înainte de a începe să colecteze declarațiile de susținere, organizatorii trebuie să își înregistreze inițiativa la Comisie, care verifică în acest stadiu, în special, respectarea de către comitetul cetățenilor a cerințelor descrise mai sus. Comisia verifică, de asemenea, dacă propunerea de inițiativă nu se află vădit în afara sferei sale de competență în ceea ce privește prezentarea unei propuneri de act juridic al Uniunii în scopul punerii în aplicare a tratatelor și dacă aceasta nu este vădit abuzivă, neserioasă sau vexatorie și nu contravine vădit valorilor Uniunii.

Comisia are la dispoziție două luni pentru a verifica dacă sunt îndeplinite condițiile menționate la articolul 4 alineatul (2) din Regulamentul privind ICE.

Raportul precedent a subliniat deja faptul că procedura de înregistrare reprezintă o provocare pentru organizatori, în special în ceea ce privește sfera de aplicare a competențelor Comisiei. Ulterior, s-au adus îmbunătățiri la două niveluri. Începând din 2015, colegiul comisarilor adoptă deciziile cu privire la înregistrarea inițiativelor propuse de cetățeni, ceea ce demonstrează importanța pe care Comisia o acordă ICE și priorității de a asculta opiniile și problemele acestora. Publicarea unor comunicate de presă de către Comisie a consolidat, de asemenea, vizibilitatea înregistrărilor.

În plus, Comisia a instituit practica de a înregistra inițiativele parțial, după caz. În situațiile respective, Comisia a adoptat o decizie în care a stabilit condițiile de înregistrare, specificând inclusiv elementele înregistrate de Comisie pe baza cărora pot fi colectate declarații de susținere pentru inițiativa în cauză.

Ca urmare, începând din 2015, doar două inițiative propuse nu au îndeplinit cerințele de înregistrare și, prin urmare, nu au putut fi înregistrate de către Comisie („Stop Brexit”; „British friends - stay with us in EU”).